អ្នក​រាយការណ៍​ពិសេស​អំពី​សិទ្ធិ​មនុស្ស​របស់​អ.ស.ប.​បាន​មក​ដល់​កម្ពុជា
នេះ​ជា​ដំណើរ​ទស្សនកិច្ច​លើក​ទី​៤​របស់​លោក​មក​កម្ពុជា​ដើម្បី​វាយតម្លៃ​ស្ថានភាព​​សិទ្ធិមនុស្ស​នៅ​កម្ពុជា។
អ្នករាយការណ៍ពិសេសរបស់អង្គការសហប្រជាជាតិស្ដីពីស្ថានភាពសិទ្ធិមនុស្សបានមកដល់ប្រទេសកម្ពុជាហើយនៅថ្ងៃអង្គារនេះ ក្នុងដំណើរទស្សនកិច្ចលើកទីបួន ដើម្បីធ្វើការវាយតម្លៃនិងរាយការណ៍អំពីស្ថានភាពសិទ្ធិមនុស្សនៅកម្ពុជា។ នៅក្នុងដំណើរទស្សនកិច្ចលើកនេះ លោកសាស្ត្រាចារ្យស៊ួយ៉ាប្រាសាធ ស៊ួប៊ែឌី គ្រោងនឹងជូបជាមួយមន្ត្រីរដ្ឋាភិបាលនិងមន្ត្រីសង្គមស៊ីវិល ដើម្បីធ្វើរបាយការណ៍ជូនសម័យប្រជុំលើកទី១៨របស់ក្រុមប្រឹក្សាសិទ្ធិមនុស្សរបស់អង្គការសហប្រជាជាតិ។ លោកនឹងស្វែងយល់អំពីស្ថានភាពសិទ្ធិមនុស្ស នេះបើតាមការបញ្ជាក់របស់មន្រ្តីក្រសួងការប្រទេស និងមន្រ្តីអង្គការសហប្រជាជាតិទទួលបន្ទុកសិទ្ធិមនុស្ស។ សេចក្តីប្រកាសព៌ត័មានរបស់អង្គការសហប្រជាជាតិទទួលបន្ទុកសិទ្ធិមនុស្សបានឲ្យដឹងថា លោកសាស្ត្រាចារ្យស៊ូយ៉ា ប្រាសាធស៊ូប៊ែឌីនឹងស្នាក់នៅក្នុងប្រទេសកម្ពុជាចំនួន១០ថ្ងៃ ដោយចាប់ផ្តើមពី ថ្ងៃ១៥រហូតដល់ថ្ងៃទី២៤ ខែកុម្ភៈខាងមុខនេះ។ ដំណើរទស្សនកិច្ចលើកទីបួនរបស់លោកស៊ូយ៉ាប្រាសាធស៊ូប៊ែឌីមានគោលបំណងតាមដានលើអនុសាសន៍របស់លោកស្តីអំពីការងាររបស់តុលាការ ធ្វើការវាយតម្លៃអំពីភាពរីកចម្រើនដែលសម្រេច បានលើការដកបទបរិហារកេរ្តិ៍ចេញពីបទល្មើសព្រហ្មទណ្ឌ និងការបង្កើតនូវយន្តការអចិន្ត្រៃយ៍មួយសម្រាប់កិច្ចសន្ទនារវាងរដ្ឋាភិបាល និងសង្គមស៊ីវិល ព្រមទាំងសិក្សាការងារនៃអង្គការនីតិបញ្ញត្តិ នៅក្នុងបរិបទនៃការវាយតម្លៃលើគ្រឹះស្ថាននានាក្នុងការលើកស្ទួយ និងការការពារសិទ្ធិមនុស្ស។ នៅក្នុងដំណើរទស្សនកិច្ចនេះ លោកគ្រោងនឹងជួបលោកនាយករដ្ឋមន្តី្រហ៊ុន សែន និងមន្រ្តីរដ្ឋាភិបាលមួយចំនួនទៀត ហើយនិងអង្គការសង្គមស៊ីវិល តំណាងនានានៃទីភ្នាក់ងាររបស់អង្គការសហប្រជាជាតិ ម្ចាស់ជំនួយ ព្រមទាំងក្រុមអ្នកការទូតនានាផងដែរ។ លោកកុយ គួង អ្នកនាំពាក្យក្រសួងការបរទេសកម្ពុជា បានមានប្រសាសន៍ថា លោកស៊ូយ៉ាប្រាសាធស៊ូប៊ែឌីគ្រោងនឹងជួបលោកនាយករដ្ឋមន្រ្តីហ៊ុន សែន នៅព្រឹកថ្ងៃទី១៧ខាងមុខនេះ។ ក៏ប៉ុន្តែលោកកុយ គួងមិនបានបញ្ជាក់អំពីរបៀបវារៈនៃកិច្ចប្រជុំជាមួយលោកនាយករដ្ឋមន្រ្តីហ៊ុន សែនទេ។ លោកកុយ គួងបានមានប្រសាសន៍ទៀតថា កម្ពុជានឹងបន្តសហការជាមួយអង្គការសហប្រជាជាតិ ដើម្បីលើកស្ទួយសិទ្ធិមនុស្ស។ «មានការសហការ។ មកដល់ពេលនេះក៏យើងនៅតែបន្តសហការជាមួយគាត់ ដែលជាអ្នករាយការណ៍ពិសេសរបស់អង្គការសហប្រជាជាតិទទួលបន្ទុកសិទ្ធិមនុស្សនៅប្រទេសកម្ពុជា»។ នៅថ្ងៃពុធស្អែកនេះ ក្រុមអង្គការសង្គមស៊ីវិលមួយចំនួនដែលរួមមានអង្គការសិទ្ធិមនុស្ស LICADHO និងសមាគមសិទ្ធិមនុស្ស ADHOC គ្រោងនឹងជួបដាច់ដោយឡែកមួយជាមួយលោកស៊ួយ៉ាប្រាសាធស៊ូប៊ែឌី។ លោកធន សារ៉ាយ ប្រធានសមាគមសិទ្ធិមន្ស ADHOC បាននិយាយថា លោកនឹងលើកយកបញ្ហាប្រព័ន្ធតុលាការ ជម្លោះដីធ្លីនិងអំពើហិង្សាក្នុងគ្រួសារមកពិភាក្សា នៅពេលជួបជាមួយលោកស៊ូយ៉ា ប្រាសាធស៊ូប៊ែឌីនោះ។ «បញ្ហាដទៃទៀត ប្រសិនបើយើងអាចមានយន្តការពិគ្រោះយោបល់ជាមួយថ្នាក់ដឹកនាំរបស់រដ្ឋាភិបាល ជាមួយសង្គមស៊ីវិល អញ្ចឹងប្រហែលជាយើងអាចប្រមើលមើលឃើញ និងដោះសា្រយជាមួយគ្នាបានច្រើន។ ហើយអាចជួយឲ្យមានការដោះស្រាយបញ្ហាសិទ្ធិមនុស្សធំៗបានច្រើនដែរ ប្រសិនបើមានឆន្ទៈនយោបាយនៅក្នុងការពិគ្រោះយោបល់ពិតប្រាកដ»។ ចំណែកអ្នកស្រីពុង ឈីវកេក នាយិកាអង្គការសិទ្ធិមនុស្ស LICADHO វិញ បានមានប្រសាសន៍ថា អ្នកស្រីនឹងលើកឡើងអំពីច្បាប់គ្រប់គ្រងអង្គការក្រៅរដ្ឋាភិបាល និងបញ្ហាជម្លោះដីធ្លី។ «យើងខំជំរុញគាត់ ឲ្យគាត់ធ្វើម៉េច និយាយអំពីរឿង NGO Law ឲ្យគាត់ជួយសម្រួល។ ចង់ជួយNGO ត្រូវធ្វើច្បាប់ឲ្យវាស្របទៅតាមហ្នឹង។ យើងឃើញច្បាប់ស្រុកគេ ដូចស្រុកបារាំងស្រួលណាស់»។ លោកស៊ូយ៉ា ប្រាសាធស៊ូប៊ែឌីមកប្រទេសកម្ពុជានៅក្នុងបេសកកម្មទៀងទាត់រយៈពេល៦ខែម្តង ដើម្បីប្រមូលព័ត៌មានអំពីបញ្ហាសិទ្ធិមនុស្ស សម្រាប់ដាក់បញ្ចូលក្នុងរបាយការណ៍របស់អ្នករាយការណ៍ពិសេសដើម្បីដាក់ជូនសម័យប្រជុំលើកទី១៨របស់ក្រុមប្រឹក្សាសិទ្ធិមនុស្សរបស់អង្គការសហប្រជាជាតិ៕